CELEX: 
Language: bg
Date: 2021-12-13 00:00:00
Title: ДЕЛЕГИРАНА ДИРЕКТИВА (ЕС) .../... НА КОМИСИЯТА за изменение, с цел привеждане в съответствие с научно-техническия напредък, на приложение III към Директива 2011/65/ЕС на Европейския парламент и на Съвета по отношение на освобождаване от ограничението за употребата на живак в едноцокълни (компактни) луминесцентни лампи за целите на общото осветление < 30 W с продължителност на експлоатация, равна на или по-голяма от 20 000 часа

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               С настоящата делегирана директива на Комисията се изменя приложение IІІ към Директива 2011/65/ЕС на Европейския парламент и на Съвета относно ограничението за употребата на определени опасни вещества в електрическото и електронното оборудване (преработена версия)
                  1
                (Директивата за ООВ) с цел то да бъде приведено в съответствие с научно-техническия напредък. Изменението се отнася до освобождаване за определени приложения, съдържащи живак в едноцокълни (компактни) луминесцентни лампи за цели те на общото осветление < 30 W с продължителност на експлоатация, равна на или по-голяма от 20 000 h.
            
            
               С Директивата за ООВ се ограничава употребата на определени опасни вещества в електрическото и електронното оборудване (ЕЕО), както е предвидено в член 4 от нея. Понастоящем десет вещества са ограничени и изброени в приложение II към директивата: олово, живак, кадмий, шествалентен хром, полибромирани бифенили (PBB), полибромирани дифенилови етери (PBDE), бис(2-етилхексилов) фталат (DEHP), бутилбензилов фталат (BBP), дибутилов фталат (DBP) и диизобутилов фталат (DIBP). В приложения III и IV са изброени материалите и компонентите на ЕЕО за специфични приложения, които са освободени от ограниченията за веществата, определени в член 4, параграф 1.
            
            
               В член 5 от директивата се предвижда адаптиране на приложения III и IV към научно-техническия напредък, което може да включва предоставяне, подновяване или отмяна на освобождаванията. Съгласно член 5, параграф 1, буква а) за включване на освобождавания в приложения III и IV трябва да се гарантира, че с това не се намалява степента на опазване на околната среда и на здравето, постановена с Регламент (ЕО) № 1907/2006 (REACH)
                  2
               , и че е изпълнено едно от следните условия: i) отстраняването или замяната на веществото посредством промени в проектирането или чрез материали и компоненти, за които не се изискват никои от материалите или веществата, изброени в приложение II, е технически или научно неосъществимо; ii) не са осигурени надеждни заместители; iii) общото отрицателно въздействие върху околната среда, здравето и безопасността на потребителите, причинено от замяната на веществата, има вероятност да надхвърли общите ползи за околната среда, здравето и безопасността на потребителите от тази замяна. 
            
            
               Освен това в решенията относно освобождаванията и тяхната продължителност трябва да се вземат предвид наличието на заместители и социално-икономическото въздействие от заместването. При вземането на решения за срока на освобождаванията трябва да се отчитат и всички потенциални последици за иновациите. Във връзка с цялостното въздействие на освобождаването по целесъобразност се прилагат съображения, свързани с жизнения цикъл. 
            
            
               В член 5, параграф 1 е посочено също така, че за да включи в или, ако е целесъобразно, заличи от списъците в приложения III и IV материали и компоненти на ЕЕО, използвани за специфични видове употреба, Комисията приема отделни делегирани актове. В член 5, параграф 3 и приложение V се описва процедурата за подаване на искания за освобождаване. 
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Комисията получи искания
                  3
                от икономически оператори за предоставяне или подновяване на освобождавания съгласно член 5, параграф 3 и приложение V към Директивата за ООВ.
            
            
               Настоящото освобождаване 1 в) от приложение ІІІ допуска употребата на живак в едноцокълни (компактни) луминесцентни лампи, ако не се надвишават следните стойности (на горелка): 
            
            
               1 ж) За целите на общото осветление < 30 W и с продължителност на експлоатация равна на или по-голяма от 20 000 часа: 3,5 mg.
            
            
               На 28 юни 2016 г. Комисията получи искане за подновяване на това освобождаване, което беше подновено с допълнителна информация от същия заявител на 17 януари 2020 г. Заявителят по същество твърди, че не са налични заместители без живак
                  4
               . В съответствие с изискванията на Директивата за ООВ (член 5, параграф 5, втора алинея) освобождаването продължава да е валидно, докато не бъде взето решение от Комисията по искането за подновяването му.
            
            
               За да оцени исканеято за подновяване на това освобождаване, през юни 2017 г. Комисията започна проучване
                  5
               , за да извърши необходимата техническа и научна оценка, което приключи през 2018 г., и осемседмична онлайн консултация със заинтересованите страни. По време на консултациите беше получен един коментар, последван от обмена, документиран в доклада от проучването. Проучването включваше обширна информация относно наличието на заместители, включително прогнози за 2020 г.
            
            
               Комисията проведе консултация с експертната група на държавите членки за делегираните актове по Директивата за ООВ по време на експертното заседание на 29 октомври 2018 г. и се запозна с гледищата по предлагания курс на действие.  Тя извърши всички необходими процесуални стъпки, свързани с освобождаването от ограничението за веществата съгласно член 5, параграфи 3—7
                  6
               . Съветът и Европейският парламент бяха уведомени за всички дейности.
            
            
               В проведеното проучване се подчертава, че:
            
            
               ·за категориите лампи, обхванати от освобождаване, са налични надеждни безживачни светодиодни (LED) алтернативи; 
            
            
               ·данните показват, че по отношение на въздействието върху околната среда, здравето и безопасността на потребителите замяната би предотвратила пускането на пазара на живака, съдържащ се в приложенията, като същевременно ще се намали и потреблението на енергия за осветление;
            
            
               ·що се отнася до социално-икономическото въздействие на заместването, очакваните разходи се очаква да възникнат по-рано във времето в сравнение с разходите, очаквани от вече започналото естествено постепенно прекратяване на употребата, и не трябва да се възприемат като допълнителни разходи, породени от принудително постепенно прекратяване на употребата.  
            
            
               В заключение научните и техническите оценки както и консултациите със заинтересованите страни показаха, че понастоящем нито един от критериите за освобождаване не е изпълнен по отношение на освобождаване 1 ж). 
            
         
         
            
               Съгласно насоките за по-добро регулиране проектът на делегирана директива беше публикуван за срок от четири седмици на портала „По-добро регулиране“, през който широката общественост можеше да изрази своето мнение. По време на консултацията по проекта на акта бяха получени 13 коментара от представители на обществеността. Поставените в тях въпроси бяха разгледани, но беше счетено, че не е необходимо да се направят изменения.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               С делегираната директива се отменя освобождаване 1 ж), включено в приложение III към Директива 2011/65/ЕС за употребата на живак в определени приложения. 
            
            
               В оценката на Комисията на искането за освобождаване, основана на проведените проучвания и консултации, се заключава, че искането за освобождаване не отговаря на нито един от критериите, определени в член 5, параграф 1, буква а) и оправдаващи освобождаването. Заместването на живака с надеждни заместители в категориите лампи, за които се отнася това освобождаване, е осъществимо от научна и техническа гледна точка, като са представени доказателства, че общото въздействие на заместването върху аспектите на околната среда, здравето и безопасността на потребителите значително надвишава всяко отрицателно въздействие.
            
            
               В заключение условията за освобождаване вече не са изпълнени и в съответствие с член 5, параграф 1, буква б) освобождаване 1 ж) трябва да се заличи.
            
            
               Датата на изтичане на срока на това освобождаване е определена в съответствие с член 5, параграф 6 от Директивата за ООВ, в който се предвижда, че в случай на отмяна на освобождаване, срокът му на действие изтича най-рано 12 месеца и най-късно 18 месеца след датата на решението. 
            
            
               При определянето на датата на изтичане на срока следва да се има предвид, че малка част от типовете лампи
                  7
               , обхванати от настоящото освобождаване, са обект на критериите, определени в приложение II към Регламент (ЕС) 2019/2020 на Комисията за определяне на изисквания за екопроектиране на светлинни източници и отделна пусково-регулираща апаратура, които се прилагат от 1 септември 2021 г. Необходимостта от спазване на тези изисквания ще доведе до това въпросните лампи да не бъдат пускани на пазара след тази дата. Това е в съответствие с оценката на Комисията по Директивата за ООВ, включително социално-икономическия анализ, при който се стигна до заключението, че вече са на разположение достатъчно надеждни заместители без живак за видовете лампи, обхванати от освобождаването, и че заместването на живака в тези лампи е осъществимо от научна и техническа гледна точка. По отношение на цялото освобождаване по Директивата за ООВ обаче трябва да се има предвид, че по-голямата част от лампите, обхванати от това освобождаване, а именно компактните луминесцентни лампи без вградена пусково-регулираща апаратура, не са засегнати от критериите по горепосочения Регламент за екопроектирането. Поради това следва да се определи максималният възможен срок на действие за прекратяване — 18 месеца след решението, поради конкретната ситуация при по-голямата част от лампите, обхванати от освобождаването, тъй като е необходимо да се вземат предвид обстоятелствата, свързани с тези лампи, и е необходимо да се избегнат ненужно високите социално-икономически разходи за участниците на пазара, свързани със замяната, по-специално по отношение на лампите, при които тя е по-сложна. 
            
            
               Правният инструмент е делегирана директива, което е в съответствие с акта, предоставящ правомощията — Директива 2011/65/ЕС, и по-специално с делегирането по член 5, параграф 1 и член 20.
            
            
               С делегираната директива се цели да се допринесе за защитата на човешкото здраве и на околната среда и за сближаване на разпоредбите за функционирането на вътрешния пазар в областта на електрическото и електронното оборудване, като за специфични приложения се отменя освобождаването за употребата на иначе забранени вещества съгласно разпоредбите на Директивата за ООВ и при установените в нея условия, както и съгласно определената в същата директива процедура за адаптиране на приложения III и IV към научно-техническия напредък.
            
            
               Делегираната директива няма отражение върху бюджета на ЕС.
            
            
            
               ДЕЛЕГИРАНА ДИРЕКТИВА (ЕС) .../... НА КОМИСИЯТА
            
            
               от 13.12.2021 година
            
            
               за изменение, с цел привеждане в съответствие с научно-техническия напредък, на приложение III към Директива 2011/65/ЕС на Европейския парламент и на Съвета по отношение на освобождаване от ограничението за употребата на живак в едноцокълни (компактни) луминесцентни лампи за целите на общото осветление < 30 W с продължителност на експлоатация, равна на или по-голяма от 20 000 часа
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Директива 2011/65/ЕС на Европейския парламент и на Съвета от 8 юни 2011 г. относно ограничението за употребата на определени опасни вещества в електрическото и електронното оборудване
                  8
               , и по-специално член 5, параграф 1, буква б) от нея,
            
            
               като има предвид, че:
            
            
               (1)В Директива 2011/65/ЕС се изисква държавите членки да гарантират, че електрическото и електронното оборудване, което е пуснато на пазара, не съдържа опасните вещества, изброени в приложение II към същата директива. Това изискване не се прилага за освободените приложения, изброени в приложение III към посочената директива.
            
         
         
            
               (2)Категориите електрическо и електронно оборудване, за които се прилага Директива 2011/65/ЕС, са изброени в приложение I към същата директива.
            
            
               (3)Живакът е ограничено вещество, включено в приложение II към Директива 2011/65/ЕС. 
            
            
               (4)С Делегирана директива 2014/14/ЕС
                  9
                Комисията предостави освобождаване за употребата на живак при максимално съдържание 3,5 mg в едноцокълни (компактни) луминесцентни лампи за цели те на общото осветление < 30 W с продължителност на експлоатация, равна на или по-голяма от 20 000 h („освобождаването“), което понастоящем е посочено като освобождаване 1 ж) в приложение III към Директива 2011/65/ЕС. Освобождаването трябваше да изтече на 31 декември 2017 г. в съответствие приложение ІІІ от Директива 2014/14/ЕС. 
            
            
               (5)Живакът се използва в едноцокълните (компактни) луминесцентни лампи за получаване на ултравиолетова светлина, която след това се превръща във видима светлина от луминофорното покритие на лампата.
            
            
               (6)На 28 юни 2016 г. Комисията получи искане за подновяване на освобождаването („искането за подновяване“), което е в рамките на срока, определен в член 5, параграф 5 от Директива 2011/65/ЕС, и което беше актуализирано с подновено искане на 17 януари 2020 г. В съответствие с член 5, параграф 5 от Директива 2011/65/ЕС освобождаването продължава да бъде валидно до приемането на решение по искането за подновяване.
            
            
               (7)При оценката на искането за подновяване, при която бяха взети предвид наличието на заместители и социално-икономическото въздействие на заместването, се стигна до заключението, че вече са на разположение достатъчно надеждни заместители без живак за видовете лампи, обхванати от освобождаването, и че заместването е осъществимо от научна и техническа гледна точка. Освен това в оценката се стига до заключението, че ползите от заместването категорично ще превишават всяко отрицателно въздействие. Оценката включваше консултации със заинтересованите страни в съответствие с член 5, параграф 7 от Директива 2011/65/ЕС. Коментарите, получени по време на тези консултации, бяха публично достъпни на специален уебсайт.
            
            
               (8)Тъй като условията, посочени в член 5, параграф 1, буква а) от Директива 2011/65/ЕС, вече не са изпълнени, освобождаването следва да бъде отменено. 
            
            
               (9)Срокът на валидност на теза освобождаване следва да бъде определен в съответствие с член 5, параграф 6 от Директива 2011/65/ЕС. Въпреки че малка част от типовете лампи
                  10
               , обхванати от това освобождаване, са побект на критериите за екопроектиране, определени в приложение II към Регламент (ЕС) 2019/2020 на Комисията
                  11
               , които се прилагат от 1 септември 2021 г., и поради това вече няма да бъдат пускани на пазара, по-голямата част от лампите, обхванати от освобождаването, не са засегнати от критериите съгласно горепосочения регламент за екопроектиране. Следователно, за да се избегнат ненужно високите социално-икономически разходи за участниците на пазара, пряко свързани със замяната на последната категория,  по отношение на цялото вписване за освобождаване следва да бъде определена максималната възможна дата на изтичане на срока — 18 месеца след решението.
            
            
               (10)Поради това Директива 2011/65/ЕС следва да бъде съответно изменена,
            
            
                
            
            
               ПРИЕ НАСТОЯЩАТА ДИРЕКТИВА:
            
            
               Член 1
            
            
               Приложение III към Директива 2011/65/ЕС се изменя в съответствие с приложението към настоящата директива.
            
            
               Член 2 
            
            
               1.Държавите членки приемат и публикуват не по-късно от [последния ден на 6-ия месец след датата на влизане в сила на настоящата директива] законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.
            
            
               Те прилагат тези разпоредби от [последния ден на 6-ия месец след датата на влизане в сила на настоящата директива + 1 ден].
            
            
               Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
            
            
               2.Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
            
            
               Член 3
            
            
               Настоящата директива влиза в сила на двадесетия ден след деня на публикуването ѝ в Официален вестник на Европейския съюз.
            
         
         
            
               Член 4 
            
            
               Адресати на настоящата директива са държавите членки.
            
            
               Съставено в Брюксел на 13.12.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        ОВ L 174, 1.7.2011 г., стр. 88.
               
               
                  
                     (2)
                  
                        ОВ L 396, 30.12.2006 г., стр. 1.
               
               
                  
                     (3)
                  
                        Списъкът е на разположение на адрес: 
                  https://ec.europa.eu/environment/waste/rohs_eee/adaptation_en.htm
                  .
               
               
                  
                     (4)
                  
                        На разположение на адрес: 
                  https://rohs.exemptions.oeko.info/fileadmin/user_upload/RoHS_pack_13/Annex_1g/1g LE_RoHS_Exemption_Req_Final.pdf
                  . 
               
               
                  
                     (5)
                  
                        Окончателният доклад от проучването е на разположение на адрес 
                  https://op.europa.eu/en/publication-detail/-/publication/4ae54b9e-e070-11e8-b690-01aa75ed71a1/language-en/format-PDF/source-84895526
                  .
               
               
                  
                     (6)
                  
                        Списък на необходимите административни стъпки е на разположение на 
                  уебсайта на Комисията
                  . Настоящият етап от процедурата може да се види за всеки проект на делегиран акт в Междуинституционалния регистър на делегираните актове на следния адрес 
                  https://webgate.ec.europa.eu/regdel/#/hom
                  e.
               
               
                  
                     (7)
                  
                        Обхванатите продукти са регулирани и от Регламент (ЕС) 2019/2020 на Комисията от 1 октомври 2019 г. за определяне на изисквания за екопроектиране на светлинни източници и отделна пусково-регулираща апаратура, който се прилага от 1 септември 2021 г. За разлика от Директива 2011/65/ЕС законодателството в областта на екопроектирането не ограничава веществата в продуктите, а определя изисквания за енергийна ефективност, които трябва да бъдат изпълнени, за да могат продуктите да бъдат пуснати на пазара. CFL с вградена пусково-регулираща апаратура (CFLi) фактически няма да се пускат на пазара от 1 септември 2021 г. поради несъответствието си с тези изисквания за енергийна ефективност. В Регламент (ЕС) 2019/2020 на Комисията съдържанието на живак се определя като значим екологичен аспект от жизнения цикъл на един светлинен източник, но се признава, че използването на опасни вещества, включително живак в светлинни източници, се урежда от Директива 2011/65/ЕС. 
               
               
                  
                     (8)
                  
                        ОВ L 174, 1.7.2011 г., стр. 88.
               
               
                  
                     (9)
                  
                        Делегирана директива 2014/14/ЕС на Комисията от 18 октомври 2013 г. за изменение, с цел адаптиране към техническия прогрес, на приложение III към Директива 2011/65/ЕС на Европейския парламент и на Съвета, състоящо се в освобождаване от съответното ограничение на употребата на 3,5 mg живак/лампа в едноцокълни компактни луминесцентни лампи с общоосветително предназначение и мощност под 30 W, имащи експлоатационен срок равен на или по-голям от 20 000 часа (ОВ L 4, 9.1.2014 г., стр. 71).
               
               
                  
                     (10)
                  
                        CFL с вградена пусково-регулираща апаратура (CFLi) са обхванати от вписването „Други светлинни източници в непосочен по-горе обхват“ в таблица 1 от приложение II към Регламент (ЕС) 2019/2020 на Комисията, считано от 1 септември 2021 г.
               
               
                  
                     (11)
                  
                        Както е посочено в съображения 9 и 10 от Регламент (ЕС) 2019/2020 на Комисията, в посочения регламент не се определят конкретни изисквания за екопроектиране във връзка със съдържанието на живак.
               
            
      
    ---documentbreak--- 
      
         
         
            
               ПРИЛОЖЕНИЕ 
            
            
               В приложение IІІ към Директива 2011/65/ЕС вписване  1 ж) се заменя със следното:
            
            
                     
                        Освобождаване
                     
                  
                  
                     
                        Обхват и дати на прилагане
                     
                  
               
                     
                        „ 1, ж)
                     
                  
                  
                     
                        За целите на общото осветление < 30 W и с продължителност на експлоатация, равна на или по-голяма от 20 000 часа:  3,5 mg
                     
                  
                  
                     
                        Изтича на [СП: 18 месеца след публикуването  на делегираната директива в Официален вестник]